CELEX: 32014R1396
Language: lt
Date: 2014-10-20 00:00:00
Title: 2014 m. spalio 20 d. Komisijos deleguotasis reglamentas (ES) Nr. 1396/2014, kuriuo nustatomas Baltijos jūrai skirtas žuvų išmetimo į jūrą mažinimo planas

30.12.2014   
            
            
               LT
            
            
               Europos Sąjungos oficialusis leidinys
            
            
               L 370/40
            
         KOMISIJOS DELEGUOTASIS REGLAMENTAS (ES) Nr. 1396/2014
   2014 m. spalio 20 d.
   kuriuo nustatomas Baltijos jūrai skirtas žuvų išmetimo į jūrą mažinimo planas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį ir 18 straipsnio 1 ir 3 dalis,
   kadangi:
   
               (1)
            
            
               Reglamentu (ES) Nr. 1380/2013 siekiama palaipsniui panaikinti visų Sąjungoje sužvejojamų žuvų išmetimo į jūrą praktiką, nustatant įpareigojimą iškrauti visą tų rūšių, kurioms taikomi sužvejojamų žuvų kiekio apribojimai, laimikį;
            
         
               (2)
            
            
               Reglamento (ES) Nr. 1380/2013 15 straipsnio 6 dalyje Komisija įgaliojama deleguotuoju aktu ne ilgesniam kaip trejų metų laikotarpiui priimti žuvų išmetimo į jūrą mažinimo planus remiantis bendromis rekomendacijomis, kurias parengė valstybės narės, pasikonsultavusios su atitinkamomis patariamosiomis tarybomis;
            
         
               (3)
            
            
               Danija, Vokietija, Estija, Latvija, Lietuva, Lenkija, Suomija ir Švedija turi tiesioginių žvejybos Baltijos jūroje valdymo interesų. Pasikonsultavusios su Baltijos jūros patariamąja taryba, minėtos valstybės narės pateikė Komisijai bendrą rekomendaciją (2). Iš atitinkamų mokslo įstaigų buvo gauta mokslinės informacijos. Į bendrą rekomendaciją įtrauktos priemonės atitinka Reglamento (ES) Nr. 1380/2013 15 straipsnio 6 straipsnį, todėl, vadovaujantis Reglamento (ES) Nr. 1380/2013 18 straipsnio 3 dalimi, jas reikėtų įtraukti į šį reglamentą;
            
         
               (4)
            
            
               pagal Reglamento (ES) Nr. 1380/2013 15 straipsnio 1 dalies a punktą įpareigojimas iškrauti visą laimikį vėliausiai nuo 2015 m. sausio 1 d. turėtų būti taikomas rūšių, kurioms taikomi sužvejojamo kiekio apribojimai, žuvų laimikiui, sužvejotam Baltijos jūroje žvejojant mažas pelagines žuvis – t. y. silkes ir šprotus, taip pat žvejojant pramoniniais tikslais Vėliausiai nuo tos datos šis įpareigojimas taip pat turėtų būti taikomas laimikiui, sužvejotam vykdant lašišų žvejybą. Atlantinė menkė yra laikoma rūšimi, pagal kurią nustatomos tam tikros žvejybos rūšys Baltijos jūroje. Jūrinės plekšnės dažniausiai sužvejojamos kaip priegauda vykdant tam tikrą atlantinių menkių žvejybą, joms taip pat taikomi sužvejojamų žuvų kiekio apribojimai. Taigi remiantis Reglamento (ES) Nr. 1380/2013 15 straipsnio 1 dalies b punktu įpareigojimas iškrauti visą laimikį vėliausiai nuo 2015 m. sausio 1 d. turėtų būti taikomas atlantinėms menkėms ir vėliausiai nuo 2017 m. sausio 1 d. – jūrinėms plekšnėms. Todėl remiantis bendra rekomendacija šis žuvų išmetimo į jūrą mažinimo planas atitinkamai nuo 2015 m. sausio 1 d. arba nuo 2017 m. sausio 1 d. turėtų būti taikomas visam laimikiui, sužvejotam Baltijos jūroje žvejojant silkes, šprotus, lašišas, atlantines menkes ir jūrines plekšnes;
            
         
               (5)
            
            
               į bendrą rekomendaciją įtraukta įpareigojimo iškrauti laimikį išimtis, skirta lašišoms ir atlantinėms menkėms, sužvejotoms tinklinėmis gaudyklėmis, krabų bei omarų gaudyklėmis ir (arba) dugninėmis gaudyklėmis, venteriais ir užtveriamaisiais tinklais. Ši išimtis grindžiama didelį išgyvenamumą patvirtinančiais moksliniais įrodymais, kuriuos pateikė Baltijos jūros žuvininkystės forumas (BALTFISH) ir peržiūrėjo Žuvininkystės mokslo, technikos ir ekonomikos komitetas (toliau – ŽMTEK). ŽMTEK pažymi, kad didžioji dalis informacijos, būtinos pagrįsti tokioms išimtims, pateikiama bendroje BALTFISH rekomendacijoje (3). ŽMTEK padarė išvadą, kad žvejojant tokiais žvejybos įrankiais žuvys patenka į statinę tinklo konstrukciją, o ne, pavyzdžiui, įsipainioja arba yra pagaunamos kabliuku, taigi galima pagrįstai daryti prielaidą, kad mirtingumas žvejojant tokiais įrankiais bus nedidelis – paprastai mažesnis negu 10 %. Vis dėlto ŽMTEK rekomendavo imtis tolesnių veiksmų siekiant patvirtinti, ar mažesnio mirtingumo prielaida pagrįsta, taip pat išsiaiškinti darbo metodus ir vyraujančias aplinkos sąlygas. Todėl susijusi išimtis turėtų būti įtraukta į šį reglamentą;
            
         
               (6)
            
            
               remiantis Reglamento (ES) Nr. 1380/2013 15 straipsnio 10 dalimi, siekiant užtikrinti jūrų gyvūnų jauniklių apsaugą, gali būti nustatomi mažiausi išteklių išsaugojimą užtikrinantys orientaciniai dydžiai (MIIUOD). Šiuo metu pagal Tarybos reglamentą (EB) Nr. 2187/2005 (4) atlantinėms menkėms taikomas mažiausias dydis – 38 cm. ŽMTEK peržiūrėti moksliniai įrodymai patvirtina, kad mažiausias nustatytinas atlantinių menkių išteklių išsaugojimą užtikrinantis dydis – 35 cm. Visų pirma, ŽMTEK padarė išvadą, kad gali būti pagrįstų biologinių argumentų, dėl kurių būtina sumažinti dabartinį mažiausią – 38 cm – dydį siekiant sumažinti dabartinius į jūrą išmetamų žuvų kiekius. ŽMTEK taip pat padarė išvadą, kad jeigu taikant įpareigojimą iškrauti visą laimikį atlantinėms menkėms būtų nustatytas 35 cm MIIUOD, sumažėtų sužvejojamų žuvų, kurių negalima parduoti žmonėms vartoti, kiekis. Su pirmuoju nerštu susijusių argumentų, pagrindžiančių 38 cm MIIUOD nustatymą Baltijos jūroje, pateikta nebuvo. Todėl atlantinėms menkėms Baltijos jūroje turėtų būti nustatytas 35 cm MIIUOD;
            
         
               (7)
            
            
               atsižvelgiant į Reglamento (ES) Nr. 1380/2013 15 straipsnio 1 dalyje nustatytą tvarkaraštį, šis reglamentas turėtų būti taikomas nuo 2015 m. sausio 1 d. Remiantis to reglamento 15 straipsnio 6 dalimi, jis turėtų būti taikomas ne ilgiau kaip trejus metus,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente pateikiama išsami informacija, kaip įgyvendinti Reglamento (ES) Nr. 1380/2013 15 straipsnio 1 dalyje numatytą įpareigojimą iškrauti visą laimikį, sužvejotą Baltijos jūros rajone, apibrėžtame to reglamento 4 straipsnio 2 dalies b punkte:
   
               a)
            
            
               silkių, šprotų, lašišų ir atlantinių menkių žvejybos atveju – nuo 2015 m. sausio 1 d.;
            
         
               b)
            
            
               jūrinių plekšnių, sužvejotų vykdant visų rūšių žvejybą, atveju – nuo 2017 m. sausio 1 d.
            
         2 straipsnis
   Išgyvenamumu grindžiama išimtis
   Nukrypstant nuo Reglamento (ES) Nr. 1380/2013 15 straipsnio 1 dalies įpareigojimas iškrauti visą laimikį netaikomas atlantinėms menkėms ir lašišoms, sužvejotoms tinklinėmis gaudyklėmis, krabų bei omarų gaudyklėmis ir (arba) dugninėmis gaudyklėmis, venteriais ir užtveriamaisiais tinklais. Visas tokias atlantines menkes ir lašišas galima paleisti atgal į jūrą.
   3 straipsnis
   Mažiausias išteklių išsaugojimą užtikrinantis orientacinis dydis
   Mažiausias atlantinių menkių išteklių Baltijos jūroje išsaugojimą užtikrinantis orientacinis dydis yra 35 cm.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2015 m. sausio 1 d. iki 2017 m. gruodžio 31 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 20 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 354, 2013 12 28, p. 22.
   
      (2)  2014 m. gegužės 27 d. perduota „BALTFISH aukšto lygio darbo grupės bendra rekomendacija dėl Baltijos jūrai skirto žuvų išmetimo į jūrą mažinimo plano metmenų“.
   
      (3)  http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf.
   
      (4)  OL L 349, 2005 12 31, p. 1.